《弹子矶》
清代·任兆麟

浈江江流江石绕，石形瑰特凌苍昊。书堂百里越观音，两岩已似来蓬岛。

更有厜㕒弹子矶，天工不一呈奇巧。矶下澄潭集渔网，矶旁缕络𠁭灵草。

陡然削壁绝攀跻，猿猱力穷况麑䴠。风雨不来昼亦阴，叠叠云烟欻如扫。

上有乳窦量深凹，周遭如月形珥抱。相传乾符孽盗试弹丸，弹成石的同天造。

我来板船此暂经，探奇揽胜情何了。篙师邪许下前滩，仰视月光已皎皎。

作者简介：江苏震泽人，字文田，又字心斋。诸生。嘉庆元年举孝廉方正，以养亲辞。尝辟莲泾精舍，讲经义及经世之务。有《夏小正注》、《字林考逸补正》、《述记》、《有竹居集》。